Ukážka z elektronickej knihy

JUST THE GOOD STUFF
Copyright © 2024 by Jim VandeHei
All rights reserved.
Slovak edition © 2025 by Eastone Group, a. s.

Z anglického originálu Just The Good Stuff vydaného vydavateľstvom Penguin Random House preložila Monika Kaliská.
V roku 2025 vydalo vydavateľstvo Eastone Books, Bratislava.
www.eastonebooks.com 

Translation © 2025 Ing. Monika Kaliská
Jazykové úpravy: Mgr. Silvia Bálintová
Redakčné úpravy: Mgr. Alica Činčárová
Layout: Studio Eastone

Cover based on the original design by Anna Bauer Carr
Jacket art based on illustration by SketchStudio/Shutterstock

Tlač: Finidr, s. r. o.

Všetky práva vyhradené.
Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-773-7

Vytvorenie elektronickej verzie Dibuk, s. r. o., 2025

Pre Autumn, Sophie, Jamesa a Kelvina.
Oni sú to najlepšie.

ÚVOD

Patril som medzi tých najnevýraznejších, najnedostatočnejších a najnezaujímavejších devätnásťročných, na akých ste mohli v roku 1990 naďabiť.

Častejšie som bol na mol, než študoval, pil som kvantá piva, fajčil camelky a roznášal pizzu.

Moje cvičenie spočívalo v tom, že som zdvihol zadok z postele a šprintoval do školy – často som prišiel neskoro a zvyčajne nepripravený.

Poradca na strednej škole mal dobrý dôvod, prečo mojim skleslým rodičom povedal, že v žiadnom prípade nie som typ pre štúdium na vysokej škole: Na Lurdskej akadémii v meste Oshkosh v štáte Wisconsin som, čo sa týka prospechu, skončil v poslednej tretine našej stočlennej triedy.

Musel som navštevovať dvojročnú nadstavbu Wisconsinskej univerzity v Menasha, len aby som sa mohol nejako dostať na štvorročné štúdium na Wisconsinskej univerzite v Oshkoshi, v mojom rodnom meste.

Rok nato som na univerzite dosahoval študijný priemer 1,491 (pričom najlepší bol 7) a určite som denne jednoznačne dokazoval poradcove slová. Bol som už iba jeden premárnený semester od toho – doslovne aj obrazne –, aby ma vyhodili.

Vtedy som sa spamätal, a to vďaka tomu, že som objavil svoje dve nové vášne: žurnalistiku a politiku. (Debatu o najhorších stránkach politiky alebo o panákoch Jägermeistera si môžeme nechať na neskôr.)

Zrazu som sa začal intenzívne zaujímať o dve nové veci, pričom nedokážem úplne presne vysvetliť prečo, no prišlo to prirodzene. Môj úzko súvisiaci záujem o oboje bol živený mojou vrodenou škodoradostnosťou, impulzmi rebélie, hrou pokeru dlho do noci, sklonom k revolte proti establišmentu a prirodzeným kontaktom s ľuďmi všetkých vrstiev v ponurých baroch.

Tieto vášne ma priviedli na divokú jazdu vo svete médií, politiky a startupov. Začalo to konvenčne, malými zákazkami v neznámych publikáciách ako New Fuels Report a Roll Call, ktoré prerástli do väčších zákaziek v denníkoch Wall Street Journal a Washington Post. Vrhlo ma to na úplne nepredvídateľné chodníčky vrátane prezidentského impeachmentu a prevratov v kongrese, dostalo ma to na palubu Air Force One, k moderovaniu prezidentskej debaty, na divoký obed v Oválnej pracovni s Donaldom Trumpom, do televízie a nakoniec do dvoch najúspešnejších mediálnych startupov – Politico a Axios.

Dnes, o tridsať rokov neskôr, vediem Axios, som bohatší, než som si kedy dokázal predstaviť, fanaticky dbám o zdravie a sebadisciplínu a celkom slušne sa mi darí viesť ľudí. Moje manželstvo je pevné. Zdá sa, že ma moje deti a rodina majú radi. Stále mám rád pivo. A tequilu. A džin. A bourbon. Ale mám pocit, aspoň v čase písania tejto knihy, že sa mi skôr darí dosahovať, čo chcem, než nedarí.

Našťastie, aj pre túto knihu som si po celý čas robil podrobné poznámky:

O tom, v stopách akých ľudí by ste mali kráčať – a akých by ste mali zo svojho života vykázať.

O hodnotách, ktoré v ľuďoch prebúdzajú to najlepšie – a o tých, ktoré im spôsobujú trápenie.

O fintách a návykoch, ktoré fungujú – a o tých, o ktorých sa ľudia mylne domnievajú, že fungujú.

O maličkostiach, ktoré sú potrebné na to, aby sa vám darilo v povolaní – a v živote.

A o kúzle toho, že je dobré mať nejaký plán pre čo najlepšie využitie svojho talentu a príležitostí, bez ohľadu na vašu minulosť alebo súčasnosť.

Je nezmysel, že na to, aby ste zažiarili, musíte chodiť do nóbl školy, liezť šéfom do zadku alebo robiť niečo, čo vás nebaví, v mizernom zamestnaní a pracovať pre nepríjemných ľudí, len aby ste sa v živote niekam dostali. Nemusíte mať 1 500 bodov na skúškach SAT ani vysoké IQ či rodinné konexie. Dokonca ani nepotrebujete oslnivé nadanie.

Jednoducho musíte chcieť tvoriť niečo dobré a veľké s tým, čo vám život prinesie. Začína to tým, že si stanovíte pevné základné hodnoty a budete pozorovať, učiť sa a napodobňovať tých, ktorí to robia – a robia to správne. Naučíte sa však veľa aj pozorovaním a skúmaním tých, ktorí to pobabrali.

Musíte si nájsť vášne, ktoré si sami vyberiete, a nie tie, ktoré vám vnucujú iní. Potom pracujte usilovnejšie ako všetci ostatní a formujte svoj osud – svoju osobnú veľkosť – na základe svojich vlastných kritérií, meradiel a svojím tempom.

To sa týka každého aspektu života – vašej práce, zdravia, rodiny, vzťahov, viery a záľub. Všetky sa navzájom prelínajú a utvárajú vás. Musíte si zmapovať, na čom vám najviac záleží – a potom sa vrhnúť do metodického premieňania svojich prianí na skutočnosť.

Máte vo svojich rukách oveľa viac, než si myslíte. Mnohí sa však len bezducho pohojdávajú v prúde života. Nerobte to.

K písaniu knihy plnej rád neodmysliteľne patrí prílišné sebavedomie. Jej autor často pôsobí arogantne a vševediaco. Veľmi dobre si uvedomujem, že som mal nesmierne šťastie na milých ľudí, úžasnú rodinu a zvraty osudu. No som ako mnohí iní: nedokonalý chlapík zo strednej vrstvy z malého mesta, ktorý tvrdo pracoval, nikdy nezabúda na šťastné zhody okolností v živote a cíti sa požehnaný, že sa môže s ostatnými podeliť o to, čo so mnou zdieľali iní – alebo čo ma naučili facky od života. Považujte ma za reportéra, ktorý rozpráva príbehy a tajomstvá ľudí, čo dokázali veľké zmysluplné veci bez podvádzania a bez toho, aby okašľali iných alebo sa správali ako neznesiteľní kreténi.

Je napísaná v mojom druhom obľúbenom jazyku Smart Brevity (stručne a jasne): tento koncept sme v spoločnosti Axios zdokonalili, aby bolo čítanie rýchlejšie, inteligentnejšie, jednoduchšie zapamätateľné a zvládnuteľné. Preto tie odrážky, stručné vety a tučným písmom zvýraznené časti „Prečo je to dôležité“, ktoré vám poskytnú kontext.

Som veľkým zástancom toho, že treba prejsť hneď k veci. Siahodlhé predslovy, ohlušujúce predohry, zdĺhavé úvody – tie neznášam. Myslím, že tým sa radím k väčšine. Doba, v ktorej žijeme, je príliš rýchla pre zbytočný hluk. Nikto z nás nevydrží príliš dlho sedieť pri čakaní na pointu s veľkým odhalením.

Túto knihu som si usporiadal tak, ako som si usporiadal život, svoju hlavu, prácu i svoje spoločnosti – vyradil som hlúposti a zameral sa len na dobré veci. Ak vám porozprávam príbeh, má to svoj dôvod; ak vyrukujem so slovným obratom, je za ním množstvo skúseností alebo údajov, prípadne oboje.

To, čo nasleduje, je výsledkom desaťročí premýšľania, rozhovorov, súcitu a osláv s priateľmi a kolegami, a potom komprimovania a premieľania všetkých týchto poznatkov na tie najlepšie kúsky. Niektoré časti možno poznáte z mojej rubriky Finished Line, ale aj tie boli rozšírené a prehodnotené. Dostojevskij, Melville či Proust boli dych vyrážajúci géniovia, vyprodukovali milióny slov, ale v Axiose by nevydržali ani dve hodiny ako letní stážisti, pretože tam hlásame evanjelium Prejdi k veci!

To je kľúčové v každodenných správach, ale ešte viac pre každodenný život. Aspoň si to myslím. Píšem to, čo by som si prial, aby niekto napísal už pred tridsiatimi rokmi – príručku o skutočných veciach, s ktorými sa skutoční ľudia stretávajú, so skutočnými riešeniami.

Dúfam, že si z nej odnesiete neoceniteľné ponaučenia a váš vlastný plán, ako zo života vyťažiť čo najviac. Dúfam, že si z nej vytrhnete stránky a nalepíte si ich na stenu – alebo ich rozdáte priateľom.

Konečný cieľ: nový spôsob myslenia o tom, ako priniesť dobré veci – úspech a hlbší zmysel – do svojho života a neskôr aj do života ostatných.

AKO POUŽÍVAŤ TÚTO KNIHU

Trvalo mi päťdesiatdva rokov, kým som pochopil lekcie obsiahnuté v tejto knihe. Ak ju zhltnete na jedno posedenie (či už ako misku zemiakových lupienkov, alebo ako povinné čítanie), prídete o veľa dobrého.

Moja časť dohody: Každú kapitolu som urobil veľmi ľahko stráviteľnou – veľká myšlienka, potom príklady z môjho života a nakoniec návod pre vás. Žiadne zbytočnosti.

Z vašej strany: Vďaka môjmu prísľubu, že nebudem mrhať vaším časom, dúfam, že si nájdete čas na to, aby ste danú veľkú myšlienku vstrebali a zistili, ako by vám mohla poslúžiť.

Prečítajte si kapitolu, potom sa prejdite alebo sa s niekým porozprávajte. Vráťte sa k nej neskôr – najlepšie na druhý deň.

Mohli by ste si stručne zapísať svoje osobné postrehy, prečo je táto skvelá myšlienka dôležitá pre VÁS.

Získate tak užitočné poznámky, ktoré si môžete neskôr prelistovať a zistiť, ako sa vám darí – a pripomenúť si spôsoby, ako budovať svoju veľkosť.

ZO ŽIVOTA

1. ČASŤ

Ja som pánom svojho osudu:
ja som kapitánom svojej duše.

– William Ernest Henley

1. kapitola

ZOTHEKA!

Po tom, čo som päťdesiatjeden rokov strávil v tele bez umenia, som si koncom roka 2022 nechal urobiť prvé tetovanie na pravom ramene. Je tam nápis Zotheka.

PREČO JE TO DÔLEŽITÉ? Ako som sa dozvedel, v africkom štáte Malawi je zotheka v jazyku čičeva jedno z najmocnejších slov a znamená: „Je to možné.“

Práve vtedy som ukončil nezabudnuteľnú misijnú cestu so svojimi dvoma synmi, Kelvinom a Jamesom. Miestni dedinčania s nákazlivým úsmevom a nadšením skandovali: „Zotheka!“

Duch tohto slova vystihuje môj povzbudivý pohľad na prácu, život, zdravie a je zmyslom tejto knihy.

Pri tejto gýčovej optike možno prevrátite oči.

Ale samotný fakt, že priemerný hlupák ako ja sa mohol dostať na vrchol americkej žurnalistiky, potom sa stať výkonným riaditeľom dvoch veľmi úspešných mediálnych startupov – a potom vás presvedčiť, aby ste si prečítali toto –, ukazuje, že možné je naozaj všetko.

Bol som taký priemerný, že mi na maturitnom vysvedčení museli vymyslieť nejaké vyznamenanie, pretože som nedosiahol žiadne študijné, akademické ani mimoškolské úspechy. Nechceli, aby som bol jediným dieťaťom, ktorému niet za čo tlieskať.

Nazvali to Campus Ministry Award, pretože som sa často zdržiaval v miestnosti Campus Ministry, kde som sa rýchlo naučil, že sa môžem pripliesť k náhodným pochôdzkam a ukradomky si zafajčiť.

A keď som za 5,5 roka skončil vysokú školu, naložil som svoj VW Rabbit a vybral sa do Washingtonu, D. C., aby som sa stal slávnym. Sebavedome som poslal svoj životopis do stovky rôznych firiem, kým som dostal prácu – pomocníka, ktorý nosil tehly pre murára.

Bol som pozoruhodne nevýrazný.

Či už ste na strednej škole, na začiatku kariéry, na konci kariéry, alebo žijete šťastne na dôchodku na Floride, mali by ste si osvojiť mentalitu Zotheka zo štyroch hlavných dôvodov:

JE TO PRAVDA. Môžete kritizovať Ameriku, koľko len chcete. Ale každý človek, aj v tých najhorších podmienkach, má potenciál urobiť veľké veci. Ľudia príliš často využívajú okolnosti ako svoju barličku.

JE TO OSLOBODZUJÚCE. Keď sa oslobodíte od presvedčenia, že vás obmedzuje vzdelanie, rodina, miesto, súčasná práca alebo okolnosti, začnete sa presadzovať, riskovať a odhaľovať nové rozmery.

JE TO OPOJNÉ. Jedným z trikov do života je postupne si zbierať malé víťazstvá – zabehnúť pol míle, potom míľu a napokon sa pokúsiť o polmaratón. O krátky čas zistíte, že robíte čosi, čo ste kedysi považovali za nemožné. Je to návykové.

JE TO ROZHODNE TÁ LEPŠIA ALTERNATÍVA. Život je dosť ťažký aj bez toho, aby sme si obmedzovali možnosti. Cítiť sa ako väzeň status quo je nepríjemné. A nikto sa nechce vláčiť so zbitým psom.

2. kapitola

BUDOVANIE VEĽKOSTI

Sally Jenkins, redaktorka športovej rubriky denníka Washington Post, brilantne vystihla tajomstvo úspechu v podnikaní a v živote:

Napísala, že Tom Brady, najlepší rozohrávač amerického futbalu v NFL, „dokázal, že každé dieťa s úplne obyčajným atletickým nadaním, chlapec priemernej postavy, ktorý nie je obdarený nejakou výnimočnou anatómiou, sa môže presláviť. To, čo ho urobilo mimoriadnym, bola jeho vnútorná zvedavosť, túžba zaplniť prázdne miesta a zistiť, čo by sa mohlo stať, keby sa dostatočne učil a drel.“

Brady bol vybraný v šiestom kole draftu a podľa väčšiny bežných kritérií by ho považovali za nezaujímavého. Svojou vôľou sa však stal najlepším rozohrávačom všetkých čias.

PREČO JE TO DÔLEŽITÉ? Dobre, pravdepodobne z vás nebude Brady. Ale nemusíte sa narodiť ako génius či športová senzácia, navštevovať Harvard alebo mať vysokopostavených priateľov, aby ste boli najlepší v tom, čo robíte.

Stačí sa jednoducho rozhodnúť, čo je pre vás najdôležitejšie – a každý deň na tom tvrdo pracovať.

Vy máte nad sebou kontrolu. Ak sa budete upínať na minulosť, premárnite priveľa času a prinesie vám to existenciálnu úzkosť. Nerobte to.

Strednú školu som podľa priemeru skončil v poslednej tretine našej triedy, čo ma motivovalo a pomohlo mi uvedomiť si, ako môže každý z nás, obyčajných priemerných ľudí nájsť svoju víťaznú stratégiu:

MINULOSŤ A RODOKMENE SA PRECEŇUJÚ. Keď sa dostanete do skutočného sveta a na pracovisko, všetkým bude ukradnutá vaša vysoká škola, váš študijný priemer a nikoho nebudú zaujímať vaše minulé chyby či úspechy. Všetko sa hýbe dopredu: Čo robíte teraz? Čo môžete urobiť v budúcnosti?

ROBTE NIEČO, ČO BY STE ROBILI AJ ZADARMO. Nemôžete predstierať vášeň. A vášeň vedie k zdravej každodennej posadnutosti. Ak nájdete spôsob, ako dostať zaplatené za to, čo vás najviac baví, vášeň sa objaví prirodzene. Každý z nás by mal neustále vyhľadávať prácu, ktorú robí rád, kým mu v tom nezabránia deti alebo skutočné záväzky voči iným.

NAPODOBŇUJTE TÝCH, KTORÍ SÚ MÚDREJŠÍ NEŽ VY. Učte sa od tých, ktorí víťazia tam, kde chcete uspieť aj vy. A kopírujte ich najlepšie návyky a ťahy. Čítajte. Počúvajte podcasty. Vezmite telefón. Malý trik: Zavolajte alebo pošlite e-mail ľuďom, ktorých obdivujete. Budete šokovaní, ako veľkoryso sa väčšina z nich podelí o svoje triky a múdrosti. Všetci totiž chceme, aby sa nás niekto opýtal na to, čo robíme dobre. Využite to.

OBKLOPTE SA DOBROTOU A VEĽKOSŤOU. Úspech je zbytočný, ak nenájdete dobrých ľudí, s ktorými sa oň môžete podeliť a od ktorých sa môžete učiť. Držte sa ľudí, ktorí vás robia lepšími a s ktorými sa cítite lepšie. Prestaňte ospravedlňovať zlých šéfov, priateľov alebo partnerov. Nalepte sa na ľudí, ktorých obdivujete, a nasávajte ich múdrosť.

JE TO O ODHODLANÍ. S manželkou Autumn trávime s našimi deťmi viac času rozhovormi o tomto než o známkach či oceneniach. Nič nenahradí to, že každý deň znova vstanete a venujete vzácny čas a úsilie tomu, čo je najdôležitejšie. Znamená to, že sa treba zmieriť s prípadným fiaskom a zlyhaním. Nerešpektujem ľudí, ktorí fňukajú, a pritom tvrdo nepracujú. Nebuďte takou osobou.

3. kapitola

VÁŠ PRÍBEH

Váš život je príbeh – dlhý, kľukatý a nepredvídateľný príbeh. Tak ho napíšte. Doslova.

PREČO JE TO DÔLEŽITÉ? Môže to znieť samoľúbo a pochmúrne. Ale mali by ste tráviť viac času premýšľaním o príbehu svojho života – o nekrológu, ktorý sa o vás jedného dňa napíše. To, kým chceme byť a ako chceme, aby nás vnímali a pamätali si nás, nám utvára prirodzený rámec pre to, ako žiť dnes.

Bol som uprostred kariéry, kým som sa naučil túto neoceniteľnú lekciu – napísať si, kým a čím chcem byť, a robiť si podrobné poznámky o ľuďoch, myšlienkach a okamihoch, ktoré by ma mohli a mali formovať.

Moja zbierka slov, výrokov, cieľov, ohromujúcich stretnutí a nezabudnuteľných príbehov má tisíce strán v dokumentoch Word a súboroch aplikácie Poznámky v mojom iPhone.

Prezradím vám malé tajomstvo. Ak sa niekto tvári ľahostajne, pokiaľ ide o jeho úspešnú prácu, manželstvo alebo športový triumf, v skutočnosti mu to vôbec nie je ľahostajné. Vynaložil obrovské úsilie na to, aby sa mu to podarilo.

Nie je samoľúbe vytvoriť si vlastný príbeh. V opačnom prípade mesiace a roky plynú bezcieľne.

Zapíšte si:

KÝM CHCETE BYŤ. Ja chcem byť verným, milujúcim a milovaným manželom, otcom, súrodencom, synom a priateľom. Chcem byť tiež vnímaný ako múdry, úspešný a morálny chlap. A chcem byť aj fit, muškáriť a byť lepší než iba mizerný hráč golfu, akým som dnes. Vymenujte svoje ciele.

VAŠE VEĽKÉ CHVÍLE. Život vám dá facku v podobe choroby alebo zlomeného srdca. Preto si uchovávajte – a dokumentujte – spomienky, ktoré nechcete, aby vybledli. Keď si tieto okamihy po čase pospájate, načerpáte z nich veľa vzorov a múdrosti.

ČO BY STE SI PRIALI VEDIEŤ. Keďže som odflákol väčšinu školy, začal som si zapisovať efektné slová, ktoré ma miatli – plačlivý, vierohodnosť atď. Pomohlo mi to predstierať, že vo Washingtone nie som iba nejaký hlupák, a rozšíril som svoj slovník o slová, za ktoré by ste mi mali dať facku, ak ich niekedy použijem. Môj zoznam sa neskôr rozšíril o pamätné výroky a zložité pojmy. Už to samotné, že si robíte poznámky, vám pomáha bystriť myslenie.

ĎAKOVNÉ POZNÁMKY. Nájdite si čas na to, aby ste si poznamenali ľudí, ktorí vám pomáhajú. Uveďte konkrétne, čo urobili a aký to malo význam. Jednu kópiu si nechajte pre seba. Jednu im pošlite. Spríjemní im to deň.

Koniec ukážky